M. Sabolová, poslankyňa: (2009-02-05):
Už rok sa snažím, aby pacienti a lekári neboli o tento čas zbytočne oberaní v podobe nezmyselného predpisu povinných, zdôrazním, povinných výmenných lístkov, pretože sa mi veľakrát podstiera to, že chcem zrušiť výmenné lístky. Nepopieram ich funkciu ako takú, len spochybňujem povinnosť ich vystavovania, ktorá na základe skúseností z minulého roka oberá zvlášť pacientov o čas a prostriedky, pretože mnohokrát cestujú a robí ich nesvojprávnymi, pričom predlžuje proces začiatku špecializovanej liečby pre pacienta. Ministerstvo prisľúbilo, že v novom roku prinesie v tejto otázke viac jasností v podobe, ktorú som navrhovala minulý rok už dvakrát. Preto som predložila opätovnú novelu, ktorá navrhuje určiť spôsob povinnosti vypisovať výmenný lístok všeobecným lekárom pre špecialistu, ktorý určí všeobecne záväzný právny predpis, ktorý vydá ministerstvo. Predpis zavedie špecifikáciu poskytovateľov, lekárov špecializovanej ambulantnej starostlivosti, ktorí budú poskytovať zdravotnú starostlivosť aj bez výmenného lístka. Pán minister Raši mal do konca minulého roku rozhodnúť, či pacient naďalej bude potrebovať na vyšetrenie výmenný lístok. Bol presvedčený, že lístky boli zavedené preto, aby pacienti nechodili na vyšetrenie k špecialistom poza chrbát svojho praktického lekára. A citujem, „chceme, aby bol praktický lekár v budúcnosti rodinný lekár, ktorý vie o nás všetko, keď sa pacient k nemu vráti, nepríde s hŕbkou vyšetrení, ale nebude vedieť, aké lieky berie“. Áno, môžem súhlasiť s pánom ministrom, ale chcem povedať, že ministerstvo už aj  zanalyzovalo situáciu. Vieme dobre z médií, zo skúseností a z mojich teda konaní, že neklesol počet pacientov ani v špecializovanej ambulantnej starostlivosti, dokonca možno stúpol u všeobecných lekárov práve preto, že si chodia po povinný výmenný lístok aj tí, ktorí by tú povinnosť nemuseli mať. Nerieši sa problematika, aby všeobecný lekár sa stal integrujúcim prvkom liečby. Bohužiaľ, bohužiaľ povinnosť sa minula účinku a obrala všeobecných lekárov ešte aj o ten čas, kedy boli úplne jasne špecifikované diagnózy, kde by ten pacient mohol ísť k špecialistovi. Už po roku by som očakávala, že ministerstvo príde s týmto návrhom a ani v poslednom alebo ostatnom výbore zdravotníckom s takýmto návrhom neprišiel ani jeden koaličný poslanec, kde by ministerstvo aj vedľajšou novelou predložilo do parlamentu návrh, kde by bolo vo vyhláške, vo všeobecne záväznom právnom predpise určené, ktoré špecializácie podliehajú potrebe výmenných lístkov. Napríklad, ako má vyzerať výmenný lístok? Čo má mať uvedené, čo sa s ním bude robiť v zdravotnej karte, lebo sa zapĺňa dokumentácia lístočkami? Či zdravotné poisťovne sú povinné kontrolovať tieto výmenné lístky v kartách? Čo má pacient doniesť späť všeobecnému lekárovi a mnoho, mnoho ďalších otázok, lebo toto všetko je nadbytočná administratíva, ktorá nič nerieši. Časť lekárov pritom tvrdí, že výmenné lístky pre nich znamenajú aj zbytočnú administratívnu záťaž. S ich súčasnou podobou nesúhlasí ani Asociácia súkromných lekárov. Problém je v tom, že súčasná podoba neurčila podmienky hry, kedy lístok treba a kedy nie. Keď pacient má ísť na očné kvôli okuliarom, lístok nepotrebuje, hovorí predstaviteľ asociácie. Ale tým, že mu komplikujeme život, ako keby sme mu bránili k prístupu k zdravotnej starostlivosti. Sama som povedala a vy dobre viete, že ten počet pacientov neklesol ani u jedných, ani u druhých a že nič to nerieši, lebo pacient potrebuje svojho poradcu na to, aby sa dobre rozhodol. Ním by mal byť všeobecný lekár. S tým plne súhlasím, lebo ani špecialista nie je rád, ak tam príde pacient, ktorý k nemu nepatrí či už územne, alebo základnou diagnózou, ale toto povinnosť výmenných lístkov nerieši. Zavedenie odporúčacích lístkov kritizujú a kritizovali aj zdravotné poisťovne, lebo ich súčasnú podobu nevnímajú ako prínosnú. Opäť hovoria o tom počty návštev a vôbec čo s tými výmennými lístkami máme urobiť. Z rozpravy za minulé obdobie, keď sme tu počas roka niekoľkokrát diskutovali, sa ukázalo aj u koaličných, aj u opozičných poslancov, že systém je takto zle nastavený, lebo preťažuje všeobecného lekára. Tým nehovorím, lebo kolega Zelník, ak ma počúva, alebo niektorí iní, môže povedať, že má kapitáciu, mal by robiť. Áno, samozrejme, ale nie robiť nadbytočnú administratívu. Treba mu rozšíriť kompetenciu, dať mu oveľa viac možností, aby pacienta liečil. Systém takto zle nastavený šikanuje pacienta pri jasne zdravotných ťažkostiach a vlastne len zahlcuje počtami. Odradí pacienta mnohokrát, ktorý potrebuje špecializovanú zdravotnú starostlivosť od liečby, pretože nechce o svojich zdravotných ťažkostiach hovoriť a všetko sa nedá vyriešiť cez akútne ochorenia, aj keď sa to v praxi mnohokrát zahmlieva tým, že pacient, ktorý príde k lekárovi a ten ho nemá svedomie odmietnuť, ho zahrnie do akútnej zdravotnej starostlivosti. Teda šikanovanie pacienta, ale aj lekára pokračuje. Možno ešte na dôvažok vždy prídu nejaké maily, ktoré som tu ešte nepoužila a prídu nové a dovolím si prečítať jeden list a jeden krátky mailík. „Som proti výmenným lístkom, ktoré veľmi obťažujú najmä starších ľudí, ktorí nebývajú v meste, v ktorom majú odborného lekára. Zvážte, či pacient, ktorý je evidovaný desať rokov na internom alebo na kožnom, urologickom a podobne, musí každý problém riešiť najprv u obvodného lekára, ktorý je vzdialený aj 20, 30 km od odborného lekára. Starý systém bol oveľa lepší, nezaťažoval obvodného lekára a vždy sme kópiu z vyšetrenia predložili obvodnému lekárovi, lebo nám predpisoval lieky. Takto bolo dostatočne zabezpečené, že vedel o každom ošetrení pacienta odborným lekárom.“ Myslím jeden veľmi, veľmi rozumný názor. A tu v skratke, lebo nechcem čítať celý list, je od staršej pani, ktorá píše, že ju začala bolieť pravá päta, a tak musela v pondelok vyhľadať lekára. „Nakoľko neviem, kedy má ordinačné hodiny, lebo jeho služby potrebujem len málo, alebo nepotrebujem, informovala som sa, kedy ordinuje. Pracovníčka pri telefóne mi povedala, že pani doktorka je na dovolenke a zastupuje ju iný lekár. Prišla som do ambulancie, ostala som tam sedieť, pýtala som si výmenný lístok, buď bohu chvála, konečne mi ho vypísali, hoci nemuseli, lebo pani doktorka zastupovala. Potom som išla peši,“ a to je Bratislavčanka, „z Ľanovej ulice na ortopédiu do Ružinovskej polikliniky. Sestrička mi povedala, že ma objedná na dvadsiateho a ešte nejaké drobné marca. Povedala som jej, že zaplatím aj 300 korún za prednostné vyšetrenie. Pán ortopéd sa ma spýtal, prečo som taká bledá, už som mlela z posledného a keby mi do autobusu a z autobusu nepomohli dvaja mladí, neviem, ako by som prišla. Žiadna sanitka ani limuzína, ktorou sa vozíte vy, mi neboli k dispozícii. Nakoľko je ešte čas, aby ste tento návrh stiahli, alebo aby ste siahli toto používanie výmenných lístok, som vám opísala moju skúsenosť. Je to tu ešte expresívne vyjadrené, že či ste sa už načisto pomiatli a kto vymyslel takýto systém, lebo nás starých to zaťažuje. Pani poslankyňa, môžete tento list použiť pri prerokovaní v Národnej rade.“ A na záver chcem povedať, že ročná prax znovu zavedenia povinnosti výmenných lístkov sa minula účinku. Nemáme vyriešený problém ani rodinného lekára, nemáme vyriešený problém ani platby, kapitácie kombinovanej, nemáme vyriešený ani problém možno zlepšenie revíznej služby. Zavedená povinnosť v dnes platnom zákone je zbytočná, pretože výmenné lístky boli, sú potrebné, ale nie povinné výmenné lístky. A preto navrhujem, aby sme túto povinnosť zrušili. Ak nie sme schopní už ju zrušiť v parlamente tým, že zrušíme paragraf, preto dávam ústretový návrh, ktorý rieši problém, aj ministrovi zdravotníctva, aby vydal všeobecne záväzný právny predpis, ktorým určí kedy, čo, ako, kde a ten by mohol byť jednou dobrou normou aj pre skvalitnenie zdravotnej starostlivosti občanov Slovenskej republiky. Ďakujem za pozornosť. (Potlesk.)